KIRJALLINEN KYSYMYS E-0915/02 esittäjä(t): Stavros Xarchakos (PPE-DE) komissiolle. Akropoliin museon rakentaminen.



Virallinen lehti nro 277 E , 14/11/2002 s. 0105 - 0106



KIRJALLINEN KYSYMYS E-0915/02 esittäjä(t): Stavros Xarchakos (PPE-DE) komissiolle (5. huhtikuuta 2002) Aihe: Akropoliin museon rakentaminen Kreikan lehdistössä julkaistujen tietojen mukaan Kreikassa vastustetaan laajalti Akropoliin museon rakentamista Makrijannin tontille, jonka kulttuuriministeriö on hankkeelle osoittanut. Mainittakoon, että kyseistä hanketta on suunniteltu jo 25 vuoden ajan (sic), vuoden 1976 jälkeen on järjestetty neljä kilpailua (ensin kaksi kreikkalaista kilpailua vuonna 1976 ja 1979 ja sen jälkeen kaksi kansainvälistä kilpailua), mutta hanke on edelleen avoin. Tietyt yhdistykset, kuten Kansalaisliike, vastustavat rakennushanketta väittäen, että tontti on arkeologista aluetta, jonka kaivauksia ei ole saatu vielä valmiiksi. Tästä osoituksena olivat metron viimeaikaisten rakennustöiden yhteydessä alueella tehdyt löydökset. Lisäongelman muodostavat viimeisimmässä kilpailussa asetetut vaatimukset, joiden mukaan museossa vierailijalla on oltava mahdollisuus nähdä samalla kertaa Parthenonin arkkitehtoniset veistokset uudessa museossa ja itse Parthenon Akropoliilla. Tämä voidaan saavuttaa ainoastaan pystyttämällä museo viisi metriä alueella sijaitsevan suojellun Weiler-rakennuksen yläpuolelle ja kumoamalla kaikki Akropolin ympäröivien alueiden suojelua koskevat rajoitukset. Kilpailuilmoituksessa mainitun poikkeuksen mukaisesti museon eteläpäädyn korkeus on 40 metriä, mikä on 1520 metriä enemmän kuin alueen kerrostalot ja tuhoaa esteettisesti tämän historiallisesti merkittävän alueen. Myös neljännessä kilpailussa on ilmennyt ongelmia. Kolmannen kilpailun epäonnistumisen jälkeen (kansainvälinen avoin kilpailu, joka johti umpikujaan tiedepiirien ja alueen asukkaiden vastustuksen vuoksi) kulttuuriministeriö järjesti neljännen kilpailun, joka kuitenkin järjestettiin lehtitietojen mukaan niin salamyhkäisesti, että monien mielestä todellisuudessa toimeksianto myönnettiin suoraan voittajille. On huomattava, että kilpailun voittaja oli viisi vuotta aiemmin allekirjoittanut vastalauseena asiakirjan, jolla 20 arkkitehtia ja yliopisto-opettajaa kaikkialta maailmasta pyysi Kreikan hallitusta harkitsemaan uudelleen päätöstään ja olemaan rakentamatta suurta museota Makrijannin tontille. Onko Euroopan komissio tietoinen tästä kysymyksestä, ja mikä on sen kanta siihen? Rahoittaako se suoraan tai välillisesti (yhteisön tukikehyksen, yhteisöaloitteiden tai ohjelmien kautta) kyseisen museon rakentamista? Ovatko Kreikan viranomaiset velvollisia tiedottamaan komissiolle hankkeen etenemisen vaiheista ja valinnoistaan? Aikooko komissio tutkia asiaa, ja mihin toimiin se aikoo ryhtyä tilanteen selvittämiseksi perin pohjin? Michel Barnier'n komission puolesta antama vastaus (14. toukokuuta 2002) Kreikkaa koskevan ohjelmakauden 20002006 yhteisön tukikehyksen osana Euroopan aluekehitysrahasto yhteisrahoittaa rakenteellisia toimenpiteitä kulttuurialalla. Erityisesti kulttuurialan toimenpideohjelman tavoitteena on muun ohella parantaa rakennus- ja teknistä infrastruktuuria nykyisissä museoissa sekä perustaa uusia, mukaan lukien myös Akropoliin museo. Komissiolle on ilmoitettu, että tarjouskilpailu tutkimuksen teettämisestä julkaistiin elokuussa 2000 (julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY(1) mukainen rajoitettu menettely). Erään yhteenliittymän kanssa allekirjoitettiin sopimus joulukuussa 2001. Arkeologinen keskusneuvosto hyväksyi maaliskuussa 2002 yksimielisesti yhteenliittymän sille toimittaman alustavan suunnitelman ja mallit. Tutkimuksen viimeistely on siis loppuvaiheessaan. Kreikan viranomaisilta saatujen tietojen mukaan toimenpideohjelman hallintoviranomainen ei ole vielä hyväksynyt Akropoliin museohanketta. Sovellettaessa toissijaisuusperiaatetta vastuu toteutettavista toimenpiteistä on kokonaan jäsenvaltiolla. On selvää, että hanke on toteutettava voimassa olevan lainsäädännön mukaisesti ja että hallintoviranomainen on vastuussa hankkeen johtamisesta ja seurannasta. (1) EYVL L 209, 24.7.1992.